b'\n_START_ARTICLE_\nTekbolas\n_START_SECTION_\nTaisykl\xc4\x97s\n_START_PARAGRAPH_\n\xc5\xbdaid\xc5\xbeiama tarp dviej\xc5\xb3 \xc5\xbeaid\xc4\x97j\xc5\xb3 arba porose tarp keturi\xc5\xb3. Taisykl\xc4\x97s pana\xc5\xa1ios \xc4\xaf stalo teniso, kamuolys turi b\xc5\xabti atmu\xc5\xa1tas \xc4\xaf prie\xc5\xa1ininko stalo pus\xc4\x99, palie\xc4\x8diant j\xc4\xaf ne daugiau nei tris kartus. Kamuol\xc4\xaf galima liesti bet kuria k\xc5\xabno dalimi, i\xc5\xa1skyrus rankas. Kamuol\xc4\xaf galima liesti ta pa\xc4\x8dia k\xc5\xabno dalimi tik du kartus i\xc5\xa1 eil\xc4\x97s. Prie\xc5\xa1inink\xc5\xb3 ir stalo liesti negalima. Susitikim\xc4\x85 sudaro 3 setai po 20 ta\xc5\xa1k\xc5\xb3.\n_START_SECTION_\nIstorija\n_START_PARAGRAPH_\nTekbol\xc4\x85 2014\xc2\xa0m. Vengrijoje suk\xc5\xabr\xc4\x97 du futbolo entuziastai\xc2\xa0\xe2\x80\x93 buv\xc4\x99s profesionalus \xc5\xbeaid\xc4\x97jas G\xc3\xa1bor Bors\xc3\xa1nyi ir kompiuteri\xc5\xb3 moksl\xc5\xb3 daktaras Viktor Husz\xc3\xa1r. _NEWLINE_Sport\xc4\x85 populiarina \xc5\xbeymus buv\xc4\x99 futbolininkai bei treneriai\xc2\xa0\xe2\x80\x93 Ronaldinho, Lu\xc3\xads Figo, Carles Puyol, Nicolas Anelka, Robert Pires, Ronald Koeman ir kiti. Sportas pripa\xc5\xbeintas tinkamu lavinti kamuolio valdymo technik\xc4\x85 treniruot\xc4\x97se ir yra bekontaktinis, tokiu b\xc5\xabdu \xc5\xbeymiai suma\xc5\xbeinantis rizik\xc4\x85 patirti traumas._NEWLINE_Tekbolas buvo \xc4\xaftrauktas \xc4\xaf pirm\xc4\x85sias Afrikos papl\xc5\xabdimio \xc5\xbeaidynes 2019\xc2\xa0m. bir\xc5\xbeelio 14\xe2\x80\x9323 d._NEWLINE_FITEQ pasira\xc5\xa1\xc4\x97 bendradarbiavimo sutart\xc4\xaf su Eurosport populiarinti tekbol\xc4\x85 2019\xc2\xa0m. programose pasiekian\xc4\x8diose 54 pasaulio \xc5\xa1alis.\n_START_SECTION_\nPasaulio tekbolo taur\xc4\x97\n_START_PARAGRAPH_\nPasaulio tekbolo taur\xc4\x97 yra kasmet rengiamas FITEQ turnyras. Pirmasis tekbolo pasaulio taur\xc4\x97s turnyras vyko 2017\xc2\xa0m. Budape\xc5\xa1te, Vengrijoje. Jame dalyvavo atstovai i\xc5\xa1 daugiau nei 20 \xc5\xa1ali\xc5\xb3. 2018\xc2\xa0m. turnyras vyko spalio 12\xe2\x80\x9313 dienomis Reimse, Pranc\xc5\xabzijoje. Jame dalyvavo 90 \xc5\xbeaid\xc4\x97j\xc5\xb3. Planuojama 2019\xc2\xa0m. tekbolo pasaulio taur\xc4\x97s turnyr\xc4\x85 rengti spalio m\xc4\x97n.\n_START_SECTION_\nTekbolas Lietuvoje\n_START_PARAGRAPH_\n2019\xc2\xa0m. rugpj\xc5\xab\xc4\x8dio m\xc4\x97n. Lietuvos futbolo federacij\xc4\x85 aplank\xc4\x97 tarptautin\xc4\x97s Tekbolo sporto federacijos atstovai ir aptar\xc4\x97 bendradarbiavimo galimybes.'